HMPRO รูดกว่า 3% สวนโบรกฯ แนะซื้อ วางเป้า 17.50 บ. ชี้กำไรยังโตต่อ
HMPRO รูดกว่า 3% สวนโบรกฯ แนะซื้อ วางเป้า 17.50 บ. ชี้กำไรยังโตต่อ ล่าสุด ณ เวลา 16.02 น. อยู่ที่ 14.30 บาท ลบ 0.50 บาท หรือ 3.38% สูงสุดที่ 14.90 บาท ต่ำสุดที่ 14.20 บาท ด้วยมูลค่าซื้อขาย 578.12 ล้านบาท
26 เม.ย. 2561

ผู้สื่อข่าวรายงานว่า ราคาหุ้น บริษัท โฮม โปรดักส์ เซ็นเตอร์ จำกัด (มหาชน) หรือ HMPRO ล่าสุด ณ เวลา 16.02 น. อยู่ที่ 14.30 บาท ลบ 0.50 บาท หรือ 3.38% สูงสุดที่ 14.90 บาท ต่ำสุดที่ 14.20 บาท ด้วยมูลค่าซื้อขาย 578.12 ล้านบาท

ทั้งนี้ ราคาหุ้น HMPRO ปรับตัวลง คาดนักลงทุนขายทำกำไรหลังราคาหุ้นปรับตัวขึ้นก่อนหน้านี้
ด้าน บล. ดีบีเอสฯ ระบุในบทวิเคราะห์ แนะนำ “ซื้อ” HMPRO ราคาเป้าหมาย 17.50 บาท/หุ้น โดยกำไรหลักไตรมาส 1/61 โต 19.3% เทียบจากปีก่อนเป็น 1.2 พันล้านบาท แต่ลดลง 18.2% จากไตรมาสก่อน ถือว่าออกมาดีกว่าที่คาดเล็กน้อย
สำหรับสาเหตุที่กำไรเติบโตดีเมื่อเทียบจากปีก่อนมีผลมาจากอัตราการเติบโตจากสาขาเดิม (SSSG) การขยายสาขาต่อเนื่อง อัตรากำไรก่อนภาษีทำได้สูงขึ้น รวมทั้งดอกเบี้ยจ่ายที่ลดลง นอกจากนี้บริษัทยังตั้งเป้าเปิดอย่างน้อย HomePro อีก 1 สาขา และ HomePro S 8 สาขา
ทั้งนี้ยังคงคำแนะนำซื้อ สืบเนื่องจากคาดการณ์อัตราการเติบโตกำไรที่แข็งแกร่ง โดยแรงสนับสนุนกำไรมาจากยอดขายที่เพิ่มขึ้นดี และประสิทธิภาพการทำกำไรที่สูงขึ้น